กรมเจรจาการค้าระหว่างประเทศ แนะเกษตรกรไทยใช้ประโยชน์จากความตกลง FTA เป็นโอกาสในการส่งออก
กรมเจรจาการค้าระหว่างประเทศ แนะเกษตรกรไทยใช้ประโยชน์จากความตกลง FTA เป็นโอกาสในการส่งออก

นางอรมน ทรัพย์ทวีธรรม  อธิบดีกรมเจรจาการค้าระหว่างประเทศ กล่าวภายหลังเปิดงานสัมมนา “การค้าเสรีเพื่อยกระดับเกษตรกรไทยก้าวสู่ Smart Enterprises 4.0” ว่า เป็นความร่วมมือระหว่างกรมเจรจาการค้าระหว่างประเทศ กับสภาเกษตรแห่งชาติ เพื่อให้ความรู้เกษตรกรในการทำตลาดโดยเฉพาะการส่งออกไปต่างประเทศ ซึ่งไทยสามารถใช้ประโยชน์จากความตกลงเสรีการค้า หรือ FTA ได้ โดยปัจจุบันมีหลายประเทศที่ส่งออกได้โดยไม่มีภาษี เช่น จีนและประเทศสมาชิกอาเซียน ดังนั้น ไทยสามารถใช้ประโยชน์จากความตกลง FTA มองหาตลาดส่งออกศักยภาพอื่นๆ ซึ่งกรมเจรจาการค้าระหว่างประเทศ เดินหน้าเจรจาผลักดันให้คู่ค้าเปิดตลาดและลดภาษีนำเข้าสินค้าจากไทย รวมถึงการมองหาตลาดใหม่ในการส่งออกลำไย เช่น อินเดีย  บาห์เรนและศรีลังกา ซึ่งขณะนี้ไทยและศรีลังกาเตรียมจะเปิด FTA ระหว่างกัน

สำหรับความตกลงอาเซียน สมาชิกอาเซียนได้ยกเลิกภาษีนำเข้าสินค้าลำไยสด ลำไยแช่แข็ง ลำไยกระป๋อง และลำไยอบแห้งให้ไทยหมดแล้วเช่นกัน ยกเว้น ลาว ที่มีการเก็บภาษีลำไยอบแห้งที่ร้อยละ 5 ดังนั้นตอนนี้ไทยสามารถส่งลำไยไปขายในประเทศอาเซียน จีนและญี่ปุ่น โดยไม่ต้องเสียภาษี โดยในปี 2560 ไทยส่งออกลำไยสดไปยังตลาดโลกปริมาณกว่า 720,000 ตัน คิดเป็นมูลค่ากว่า 20,000 ล้านบาท